*25 godina bitke za Vukovar – na temeljima povijesti mi gradimo novu budućnost*

*18. studeni je dan koji u našoj obitelji obilježava tugu i ponos.*

*Moj tata je rođen u Vukovaru i tamo je živio sa svojom obitelji sve do početka rata. On i njegova sestra izbjegli su ratna zbivanja odlaskom iz Vukovara u vrijeme dok je to još bilo moguće. Baka i djed su ostali u svom rodnom gradu. Baka je preživjela strahote Vukovara, ali je djed, nažalost ubijen. Sahranjen je na memorijalnom groblju, zajedno uz ostale ratne heroje. Nisam ga upoznala, ali svi pričaju o njemu kao o dobrom čovjeku. Nisu mu dozvolili da doživi rođenje unuka uz koje bi i on gradio budućnost. Nije imao priliku gledati kako odrastamo i postajemo odrasli.*

*Naravno da učimo povijest Hrvatske i imamo saznanja o tome što nam je rat učinio. Nitko od nas, koji smo rođeni u vrijeme mira, ne može ni zamisliti što rat sa sobom nosi. Nitko to na ovoj planeti, ne bi smio doživjeti. Upravo zato nove generacije, među kojima smo moj brat i ja, moramo učiniti sve da do toga više nikad ne dođe.*

*Jako je teško živjeti s bolnim uspomenama što imam prilike vidjeti u svojoj obitelji. Moja baka ponovno živi u Vukovaru i na temeljima kuće u kojoj su nekad živjeli, sagradila je novu. Puno je obitelji koje imaju slične životne priče, ali su ipak smogli snage da krenu dalje.*

*Često odlazimo u Vukovar i svakim dolaskom vidljive su promjene na bolje. Možda je to ipak znak da život tamo opet počinje. Da će nove generacije, u zajednici i slozi, moći učiniti da taj grad opet živi. To se moramo potruditi zbog svih onih čija posljednja počivališta posjećujemo s ponosom. Trebamo se promijeniti, promijeniti svoje poglede na život. Mi smo budućnost, mi ju stvaramo. Svaki građanin ove zemlje je bitan, ne smije ga se odbacivati. Ja sam spremna na promjenu. Pitanje je, jeste li vi?*

 *Lorena Crk, 8.a*